I (band)

**I** var en norsk supergruppe innen heavy metal med røtter i black metal, etablert i 2006 av Olve «Abbath Doom Occulta» Eikemo med medlemmer fra bandene Immortal, Gorgoroth og Enslaved.  

Bandet ga ut et album i 2006 og spilte sin eneste konsert under festivalen Hole in the Sky samme år. Senere er I blitt omtalt av Eikemo som et «pauseprosjekt» i en periode der det var usikkerhet rundt den videre utviklingen av Immortal. 

## Historie
Etter at Immortal ble satt på pause på midten av 2000-tallet, videreutviklet Eikemo materiale som til da var ubrukt fordi det ikke passet bandets uttrykk. Han gjennomførte en preproduksjon av låtene i studioet til Arve «Ice Dale» Isdal (ex-Gorgoroth, Enslaved). Den tidligere Immortal-trommeslageren Gerhard «Armagedda» Herfindal ble interessert i prosjektet, og via Isdal kom også tidligere Gorgoroth-bassist Tom Cato «TC King» Visnes med. Dermed utviklet det opprinnelige soloprosjektet seg til et band, med mål om at hver musiker skulle bidra med sitt særpreg.

Eikemo har beskrevet I som et sideprosjekt med en friere og mindre konseptbundet tilnærming enn Immortal. Der Immortal videreutviklet sitt etablerte uttrykk innen black metal med thrash-elementer, fungerte I som et prosjekt med større rom for variasjon i riff og låtstruktur. Ifølge Eikemo fungerte I som et kreativt supplement for ideer som ikke passet inn i Immortals uttrykk, samtidig som det styrket motivasjonen for å videreføre hovedbandet. 

Debutalbumet *[[Between Two Worlds]]* ble utgitt 3. november 2006 i Storbritannia, og 14. november samme år i USA. Allerede under promoteringen av albumet ble det klart at Immortal skulle gjenforenes, og I ble dermed et kortvarig prosjekt. Deres første, og så langt eneste, konsert var under festivalen Hole in the Sky i Bergen 26. august 2006.  

I 2015 ga Eikemo, sammen med bandet Abbath, ut en coverversjon av låten «Warriors» med tilhørende musikkvideo. 

I mars 2026 ble det kunngjort at «Abbath», «Ice Dale» og «Armagedda» skulle spille en konsert i anledning 20-årsjubileet for albumet *[[Between Two Worlds]]* under festivalen Midgardsblot i august samme år.

## Musikalsk uttrykk
I spilte en form for tungrock og heavy metal med tydelige røtter i black metal inspirert av blant annet svenske Bathory, men med et mer melodisk uttrykk inspirert av band som W.A.S.P., Kiss og Motörhead. Musikken bygget på materiale utviklet utenfor Immortal, kombinert med elementer fra tradisjonell metal og rock. Produksjonen fremhever særlig gitarene, en tydelig vokal og en mer rockorientert trommestil.

Låten «Far Beyond the Quiet» på albumet *Between Two Worlds* er tydelig inspirert av uttrykket til Bathory og frontfigur Quorthon. Ifølge Eikemo ble låten utformet i en «stilistisk Bathory-ånd», med vekt på stemning og riffbasert oppbygning.

Vokalen til Eikemo i dette prosjektet var ifølge ham selv mer nyansert og klangbasert enn i hans tidligere prosjekter, noe som bidro til et bredere og mer variert uttrykk.

Tekstene til albumet *Between Two Worlds* ble skrevet av Immortal-medlem Harald «Demonaz» Nævdal, som selv ikke var medlem av I.

## Diskografi

### Studioalbum
*2006: *[[Between Two Worlds]]* (Nuclear Blast Records)

## Bandmedlemmer
*Abbath Doom Occulta (Olve Eikemo) – vokal, gitar
*Ice Dale (Arve Isdal) – gitar
*TC King / King ov Hell (Tom Cato Visnes) – bass
*Armagedda (Gerhard Herfindal) – trommer

## Referanser


## Eksterne lenker
* 
* 
* Fanside
* Bandets side på Nuclear Blast